Magyarország légterébe Beregsuránynál lépett be szombaton éjszaka az a kisrepülő, amely nem létesített kapcsolatot a magyar polgári légiforgalmi irányítással, ezért a NATO Integrált Légivezetési Központ riasztotta a Magyar Honvédség készültségi szolgálatát.

A repülőgép nem sokkal éjfél előtt lépett be a magyar légtérbe. A riasztást követően a szolgálat Gripenje az azonosítatlan légijármű felett fedélzeti infracsapda alkalmazásával jelezte jelenlétét - írja le az esetet a Honvédelmi Minisztérium közleménye.

A kisgép többszöri irányváltás után hajnali fél egy előtt néhány perccel Beregdarócnál elhagyta a magyar légteret.

A feladat ellátása alatt folyamatos kapcsolatban és együttműködésben volt a Magyar Honvédség a rendőrség területileg illetékes megyei tevékenység-irányító központjával.